นายกรัฐมนตรี ย้ำรัฐเร่งแก้ปัญหาราคาปาล์มตกต่ำ พร้อมสั่งห้ามฉวยโอกาสกดราคาชาวสวน
พลโท วีรชน สุคนธปฏิภาค รองโฆษกประจำสำนักนายกรัฐมนตรี เปิดเผยถึงการแก้ไขปัญหาราคาปาล์มน้ำมันตกต่ำว่า พลเอก ประยุทธ์ จันทร์โอชา นายกรัฐมนตรี กำชับให้หน่วยงานที่เกี่ยวข้องเร่งดำเนินการตามมติ ครม.ที่ให้รับซื้อปาล์มน้ำมันเพื่อนำไปผลิตไฟฟ้าและส่งเสริมการบริโภคน้ำมันปาล์มในครัวเรือนโดยเร็วที่สุด เพื่อลดปริมาณน้ำมันปาล์มดิบในสต็อก พร้อมทั้งสั่งการให้ฝ่ายความมั่นคงร่วมกับกระทรวงพาณิชย์ไปกำกับดูแลและควบคุมไม่ให้มีการฉวยโอกาส ค้ากำไร กดราคา หรือบิดเบือนกลไกตลาด ในการรับซื้อผลปาล์มจากเกษตรกรอย่างเด็ดขาด         โดยยืนยันว่ารัฐบาลไม่ได้เอื้อประโยชน์กับเอกชนรายใดทั้งสิ้น และโรงสกัดทุกแห่งจะต้องมีหลักฐานการรับซื้อผลปาล์มอย่างถูกต้องจึงจะขายให้แก่ภาครัฐได้ และย้ำด้วยว่านอกจากการแก้ไขปัญหาเร่งด่วนแล้วยังมีมาตรการระยะยาว เช่น ส่งเสริมการใช้น้ำมันบี 20 และบี 100 อย่างจริงจัง รวมถึงการพิจารณาลดหรือห้ามนำเข้าน้ำมันปาล์มดิบจากต่างประเทศ เป็นต้น        นายกรัฐมนตรีกล่าวด้วยว่า รัฐบาลกำลังแก้ไขปัญหาอย่างถูกวิธีเพื่อความยั่งยืนในอนาคต และยินดีรับฟังความคิดเห็นของเกษตรกรชาวสวนปาล์ม ส่วนกรณีที่มีนักการเมืองบางพรรคลงพื้นที่ไปพบเกษตรกรและนักวิจัยนั้น ขอให้ทำอย่างสร้างสรรค์ โดยปัญหาราคาพืชผลการเกษตรกรตกต่ำมีมานาน และยังไม่เคยแก้ไขสำเร็จ เพราะในอดีตมักใช้วิธีจ่ายเงินแบบผิด ๆ มาโดยตลอด